钦定古今图书集成/历象汇编/庶征典/第062卷 > 汉
## 钦定古今图书集成/历象汇编/庶征典/第062卷 > 汉

### 高帝二年楚军破汉睢水上大风从西北起昼晦

按《汉书高祖本纪》：“汉二年，项羽军围汉王三匝，大风
从西北起，折木发屋，扬砂石，昼晦，楚军大乱，汉王得
与数十骑遁去。”

### 文帝二年寿春大风

按《汉书文帝本纪》，不载。　按《五行志》，文帝二年六月，
淮南王都寿春，大风毁民室，杀人。刘向以为是岁南
越反，攻淮南边，淮南王长破之，后年入朝，杀汉故丞
相辟阳侯上赦之归，聚奸人，谋逆乱，自称东帝，见异
不寤。后迁于蜀，道死雍。

五年，吴暴风。楚彭城大风。

按《汉书文帝本纪》，不载。　按《五行志》，“五年，吴暴风雨，
坏城府宫室。时吴王濞谋为逆乱，天戒数见，终不改
寤，后卒诛灭。十月，楚都彭城，大风从东南来，毁市门，
杀人。是月，王戊初嗣立，后坐淫削国，与吴王谋反，刑
僇谏者：吴在楚东南，天戒若曰，勿与吴为恶，将败市
朝。”王戊不寤，卒亡。

### 景帝五年江都大暴风

按《史记景帝本纪》：“五年五月，江都大暴风从西方来，
坏城十二丈。”

### 武帝建元四年夏有风赤如血

按：《汉书武帝本纪》云云。

### 元光五年大风

按《汉书武帝本纪》：“元光五年秋七月，大风拔木。”

### 昭帝元凤元年燕大风

按《汉书，昭帝本纪》，不载。　按《五行志》，“昭帝元凤元年，
燕王都蓟，大风雨，拔宫中树七围以上十六枚，坏城
楼。燕王旦不寤，谋反发觉，卒伏其辜。”　按《燕王传》：“后
左将军上官桀谋发觉，伏诛，王自杀。”

### 成帝建始元年大风拔木

按：《汉书成帝本纪》，建始元年“十二月，作长安南北郊，
罢甘泉汾阴祠。是日大风，拔甘泉畤中大木十韦以
上。”〈注〉师古曰：“韦与‘围’同。”

### 河平元年大风

按《汉书成帝本纪》，不载。　按《许皇后传》，河平元年三
月癸未，大风，时数有灾异，刘向等陈其咎在后宫，后
上疏言之。上报书云：“三月癸未，大风自西摇祖宗寝
庙，扬裂帷席，折拔树木，顿僵车辇，毁坏槛屋，灾及宗
庙。”足为寒心。

### 平帝元始四年大风

按《汉书平帝本纪》：“元始四年冬，大风吹长安城东门，
屋瓦且尽。”

### 王莽天凤元年七月大风

按《汉书王莽传》：“天凤元年七月，大风拔树，飞北阙直
城门屋瓦。”

### 地皇元年大风

按《汉书王莽传》：“地皇元年七月，大风毁王路堂。莽下
书曰：‘乃壬午晡时，有烈风雷雨，发屋折木之变，予甚
弁焉，予甚栗焉，予甚恐焉。伏念一旬，迷乃解矣。昔符
命文立安为新迁王，临国雒阳，为统义阳王。是时予
在摄，假谦不敢当，而以为公。其后《金匮》文至，议者皆
曰：‘临国雒阳为统，谓据土中为新室统也，宜为皇太
子’’。”自此后，临久病，虽瘳不平。朝见，挈茵舆行，见王路
堂者，张于西厢及后阁更衣中室。又以皇后被疾临，
且去本就舍，妃妾在东永巷。壬午，烈风毁王路西厢
及后阁更衣中室、昭宁堂池东南榆树，大十围，东僵
击。东阁，即东永巷之西垣也，皆破折瓦坏，发屋拔木，
予甚惊焉。又候官奏：“月犯心前星，厥”有占，予甚忧之。
伏念《紫阁图》文，太一、黄帝皆得瑞以迁，后世褒主，当
登终南山。所谓新迁王者，乃太一新迁之后也。统义
阳王，乃用五统，以礼义登阳，上迁之后也。临有兄而
称太子，名不正，宣尼公曰：“名不正则言不顺。”至于刑
罚不中，民无所措手足。惟即位以来，阴阳未和，风雨
不时，数遇枯旱蝗螟为灾，谷稼鲜耗，百姓苦饥，蛮夷
猾夏，寇贼奸宄，人民正营，无所措手足。深惟厥咎，在
名不正焉。其立安为新迁王，临为统义阳王，几以保
全二子，子孙千亿，外攘四裔，内安中国焉。

地皇四年，立史氏为皇后，是日大风，发屋拔木。
按《汉书王莽传》，四年三月，立杜陵史氏女为皇后，是
日大风，发屋拔木，群臣上寿，曰：“谷风迅疾，从东北来。”
辛丑，《巽》之宫日也。《巽》为风，为顺，后谊明母道，得温和
慈惠之化也。